Broj: 421/20

Sarajevo, 06.04.2020.

**BOSNA I HERCEGOVINA**

**FEDERACIJA BOSNE I HERCEGOVINE**

**VLADA FBIH**

**FEDERALNO MINISTARSTVO PRAVDE**

**n/r premijera g. Novalić Fadila**

**n/r ministra, g. Jozić Mate**

**Sarajevo**

**PREDMET: Inicijativa za hitnu izmjenu prijedloga Zakona o ublažavanju**

**negativnih ekonomskih posljedica pandemije koronavirusa**

Poštovani,

Prvenstveno Vam želimo istaknuti da smo uistinu zabrinuti načinom donošenja odluka koje se tiču pravosuđa. Kako je odvjetništvo/advokatura, po našem mišljenju, sastavni dio pravosuđa bez kojeg je nemoguće funkcioniranje istog, što Vi nećete da prihvatite, te da u izradu propisa uključite odvjetništvo/advokaturu, smatramo za shodno da Vam se obratimo i ukažemo na propuste u Vašem radu.

Nedopustivo je da se u prijedlogu Zakona koji se tiče pravosuđa, koristi termin „OBUSTAVLJAJU“. Imalo obrazovanom pravniku je vrlo dobro poznato šta znači riječ obustavlja, što je jasno i definirano u našim zakonima i u kojim slučajevima se može primijeniti obustava postupka. To zasigurno nije ovaj slučaj. Da ste nedovoljno pripremljeni, bez analize samog prijedloga i neuvažavanja prijedloga pravosudne struke usvojili prijedlog Zakona, govori i činjenica da ste usvajanjem prijedloga Zakona nanijeli veliku štetu, prvo pravosudju, zatim i advokaturi/odvjetništvu, odnosno našim strankama koje zastupamo i radi kojih u biti advokatura/odvjetništvo i postoji, nego ste nanijeli ogromnu štetu i samoj Vladi.

Naime, ukoliko se postupak obustavi jedina mogućnost je pokrenuti novi. Da bi pokrenuli novi postupak, naravno moramo voditi računa o prekluzivnim rokovima koje je zakonodavac sasvim jasno i precizno odredio. Ukoliko pokretač tog novog postupka, temeljem Vašeg prijedloga, pokrene postupak za očekivati je da će bar 80 % prijedloga, tužbi, zahtjeva biti odbačeno radi neblagovremenosti. Zašto Vam prednje obrazlažemo? Iz prostog razloga što i Vlada vodi brojne postupke koji na ovaj način su zasigurno osuđeni na gubitak i dodatno opterećenje budžeta, a sve radi Vašeg nepromišljenog i ishitrenog postupka.

Nadamo se da ste u vrlo kratkom vremenu, nakon što ste pročitali prednje, shvatili šta ste učinili kao odgovorne osobe. O eventualnim odgovornostima ne želimo upozoravati, svjesni ste šta znači naprijed navedeno. Radi iznesenog, tražimo da se hitno izvrši izmjene i dopune usvojenog prijedloga Zakona, na način da se prihvatite odredbe ”Interventnog propisa” koji su od strane Visokog sudskog i tužilačkog vijeća BiH dostavljene i Ministarstvu pravde F BiH i Advokatskoj/ Odvjetničkoj komori F BiH.

U cilju prevazilažnje ovog problema, u prilogu ovog pisma, ponovno dostavljamo odredbe koje MORAJU biti ugrađene u Zakon, kako bi se spriječila nenadoknadiva šteta pravosuđu, građanima i pravnim subjektima, koji su stranke u postupku, i kako smo već naprijed naveli i advokatskoj/odvjetničkoj profesiji.

Nadalje, moramo istaknuti da ste ponovo potvrdili maćehinski odnos prema advokaturi/odvjetništvu kada ste usvojili Zakon o ublažavanju negativnih ekonomskih posljedica. Potpuno nejasno čime ste se vodili kada ste usvojili član 4. Zakona. Apsolutno nikakve povezanosti ,računanje i uspoređivanje prihoda u periodu od 01.01.2019.do 31.03.2019. godine i 01.01.2020. do 31.03.2020. godine i proglašenje nesreće se ne mogu dovesti u vezu. Prednje posebno imajući u vidu da su svi advokati/odvjetnici dužni izmiriti porez na dobit do 31.03. za prethodnu kalendarsku godinu i da svi svjesno vrše ispostavu računa u tom periodu kako bi mogli skupiti potrebna novčana sredstva i izvršiti obavezno plaćanje poreza na dobit. Da li Vaš zakon znači kažnjavanje advokature/ odvjetništva što uredno izmiruje obaveze prema državi?

Ukoliko advokatura/odvjetništvo uveliko doprinosi „punjenju“ proračuna, najmanje što ste mogli u trenutku kada ne rade sudovi, ne rade ministarstva, organi uprave odnosno kada je bukvalno prekinut rad advokature/odvjetništva, stati iza iste i pomoći istoj kao i ostalim granama realnog sektora bez ikakvog uvjetovanja. Prednji prijedlog molimo da posmatrate na način da ste bezuslovno izglasali da neće doći u pitanje isplata plata proračunskim korisnicima. Priznat ćete da ste napravili velike propuste pri usvajanju Zakona, bezuslovno stali iza proračunskih korisnika, samo niste razmišljali ako Vašim zakonom uništite realni sektor što zasigurno jeste advokatura/ odvjetništvo kao i druge pravne subjekte, da nećete imati dovoljno sredstava za isplatu plata proračunskim korisnicima koje bezuslovno štitite.

Nadamo se da smo sasvim jasni bili u ovom našem aktu, da ćete isti shvatiti dobronamjerno, konsultirati advokaturu/odvjetništvo pri donošenju zakona, a pri donošenju ekonomskih mjera dodatno angažirati expert iz ove oblasti, te, usvojiti hitne izmjene naprijed zahtijevane, kako se nikada više ne bi desilo da ovakav zakon bude izglasan.

S poštovanjem,

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Nikica Gržić Dragan Pudar

Predsjednik Predsjednik Upravnog odbora